text: 46.655 protesterer mod nedskæringer på danske skoler i Sydslesvig
  01 oktober 2010 kl. 12.53
  Ved middagstid lå der 46.655 underskrifter på Dansk Skoleforening for Sydslesvigs bord. Protestunderskrifter mod Slesvig-Holstens planer om at skære mere end 40 millioner kroner i tilskuddet til de danske skoler.
  Landdagspræsident Torsten Geerdts får på onsdag i Kiel besøg af Dansk Skoleforening for Sydslesvig, der vil aflevere de 46.655 underskrifter til ham. 
  - Vi er stolte og superglade for de mange underskrifter, siger Skoleforeningens direktør Anders Molt Ipsen.
  Sagen begyndte i maj, da Slesvig-Holstens delstatsregering meddelte, at frem over vil delstaten kun yde 85 procent i tilskud per elev i de danske skoler i Sydslesvig. Det skal ses i forhold til de 100 procent en tysk elev i en tysk skole koster.
  